Eie tydskrif vir gewilde Afrikaanse musiekgroep | Maroela Media
Wiaan Fourie (links) en Andries Hendrik Potgieter (Foto: Facebook)
Die gewilde Afrikaanse musiekgroep DZL het Donderdag amptelik sy eie tydskrif, DZL in jou tenk, bekendgestel.
Dié model- en musiekduo, Andries Hendrik Potgieter en Wiaan Fourie, vertel in 'n verklaring dié tydskrif is 'n versamelplek van hul gunstelingonderwerpe – gesonde leefstyl, renosterbewaring, skoonheid, buitelug-aktiwiteite en veel meer.
Die tydskrif beoog ook om 'n blik te bied op die lewe van dié sangers wees. "Meeste van ons kollegas in die bedryf wil weet wat ons wenresep is om by alles uit te kom en nog steeds by ons gesonde leefstyl en oefenprogram te hou," vertel hy. "[Hulle wil weet] wat eet ons as ons op 'n weeklikse basis op die pad is, en hoe hard oefen ons regtig. Hulle wil weet wie is die brein agter dit alles en is dit regtig alles moontlik. Dié sakpastydskrif is 'n samevatting van die daaglikse verpligtinge of roetine wat ons toepas om ons doelwitte te bereik en ons wil dit graag met aanhangers deel."
Die "renostermanne", soos hulle ook bekendstaan, vertel onder meer ook oor hul passie vir die bewaring van renosters en buitelug-sport.
DZL in jou tenk gaan by alle optredes van die groep beskikbaar wees.
Die tydskrif is egter nie die enigste goeie nuus wat dié groep Donderdag gedeel het nie – hul jongste enkelsnit, "Een kans", is ook pas uitgereik.